MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om adgang til og samtrafik mellem elektroniske kommunikationsnet og tilhørende faciliteter

1. Baggrund

Kommissionen færdiggjorde sit direktivforslag KOM(2000) 384 endelig udgave - 2000/0186 (COD) den 12. juli 2000 [1].

[1] EFT C 365 af 19.12.2000, s.215.

Forslaget blev sendt til Europa-Parlamentet, Rådet, Det Økonomiske og Sociale Udvalg og Regionsudvalget den 25. august 2000.

Det Økonomiske og Sociale Udvalgs udtalelse forelå den 24. januar 2001 [2].

[2] EFT C 123 af 25.4.2001, s.50.

Regionsudvalget har ved brev af 16. februar 2001 underrettet Rådet og Europa-Parlamentet om, at det ikke forelægger nogen udtalelse om forslaget.

Den 1. marts 2001 fremsatte Europa-Parlamentet ifølge proceduren med fælles beslutningstagning sin udtalelse og vedtog en lovgivningsmæssig beslutning, hvor det godkendte Kommissionens forslag med de i beslutningen anførte ændringsforslag og anmodede Kommissionen om at ændre sit forslag i overensstemmelse hermed [3].

[3] EFT C

Den 4. juli 2001 forelagde Kommissionen i henhold til EF-traktatens artikel 250 et ændret forslag [4], hvori mange af Europa-Parlamentets ændringsforslag fra førstebehandlingen var indarbejdet helt eller delvis.

[4] EFT C

Rådet vedtog i henhold til EF-traktatens artikel 251 sin fælles holdning vedrørende direktivforslaget [5] den 17. september 2001.

[5] EFT C

I denne meddelelse fremsætter Kommissionen i overensstemmelse med EF-traktatens artikel 251 sin udtalelse om Rådets fælles holdning.

2. Målet med Kommissionens forslag

Kommissionens forslag indgår i den nye lovpakke om elektroniske kommunikationsnet og -tjenester med harmoniserede regler for, hvordan medlemsstaterne regulerer markedet for leverandører af kommunikationsnet og -tjenester inden for EU.

Direktivet indeholder grundlæggende regler, som er teknologisk neutrale, men som kan anvendes på specifikke produkter eller tjenester i bestemte geografiske områder for at løse konkrete markedsmæssige problemer mellem netadgangs- og samtrafikudbydere. Det omfatter bl.a. adgang til fast- og mobilnet og adgang til digital radio/tv-spredning, herunder adgang til systemer med adgangsstyring og dertil hørende faciliteter som f.eks. elektroniske programoversigter (EPG) og programmeringsgrænseflader for applikationer (API). Direktivet forbedrer markedsaktørernes retssikkerhed ved at opstille klare kriterier for deres rettigheder og forpligtelser (artikel 3 og 4) og for myndighedernes indgriben (artikel 5). Det fastlægger klare begrænsninger for, hvilke forpligtelser i forbindelse med netadgang og samtrafik der kan fastlægges i forskellige sammenhænge, men er samtidig også så fleksibelt, at det giver tilsynsmyndighederne mulighed for at håndtere nye markedsmæssige problemer, der hindrer den frie konkurrence, med den fornødne effektivitet (artikel 6-13).

3. Bemærkninger til Rådets fælles holdning

3.1. Sammenfatning af Kommissionens holdning

Kommissionen er godt tilfreds med den fælles holdning, som rummer mange af de ændringsforslag, som Europa-Parlamentet stillede ved førstebehandlingen (og som Kommissionen accepterede i sit ændrede forslag). Rådets fælles holdning ligger tæt op ad Kommissionens ændrede forslag, både med hensyn til struktur og indhold. Mange af de ændringsforslag, som Europa-Parlamentet vedtog, og som Kommissionen accepterede i sit ændrede forslag, har Rådet afpudset og bevaret i sin fælles holdning; det gælder bl.a. ændringsforslag, der forbedrer tekniske forskrifter og præciserer virksomhedernes juridiske rettigheder og forpligtelser i forbindelse med netadgang og samtrafik, og forslag med mere detaljerede kriterier for, hvornår et regulerende indgreb udløses.

Den fælles holdning udgør et afbalanceret kompromis i forhold til de vigtigste af de ønsker, som Europa-Parlamentet har fremsat og Kommissionen accepteret, med mere detaljerede bestemmelser og mere smidige løsninger end i det ændrede forslag. Derfor kan Kommissionen fuldt ud tilslutte sig Rådets fælles holdning med alle de ændringer, der er foretaget i forhold til Kommissionens ændrede forslag, og Kommissionen går ind for hurtig vedtagelse af direktivet, som er en vigtig komponent i det nye regelsæt for elektroniske kommunikationsnet og -tjenester i EU.

3.2. Ændringsforslag vedtaget af Europa-Parlamentet ved førstebehandlingen

3.2.1. Europa-Parlamentets ændringsforslag

Ved førstebehandlingen vedtog Europa-Parlamentet 47 ændringsforslag til Kommissionens oprindelige forslag. Europa-Parlamentets udtalelse havde til følge, at Kommissionen ændrede sit forslag på en lang række væsentlige punkter.

I det ændrede forslag indarbejdede Kommissionen 31 af Europa-Parlamentets 47 ændringsforslag helt, delvis eller i princippet, nemlig ændringsforslag nr. 1, 6, 7, 8, 9, 12, 15, 16, 17, 18, 19, 21, 23, 24, 26, 28, 29, 30, 31, 32, 33, 34, 37, 38, 41, 42-43, 44, 45, 47 og 48.

3.2.2. Ændringsforslag fra Europa-Parlamentet, som Kommissionen har accepteret, og som helt, delvis eller indholdsmæssigt indgår i den fælles holdning

Følgende ændringsforslag, som Kommissionen havde tilsluttet sig i sit ændrede forslag, har også Rådet helt, delvis eller principielt taget med i sin fælles holdning, nemlig ændringsforslag nr. 1, 6, 7, 9, 12, 16, 19, 23, 24, 26, 29, 33, 34, 37, 38, 41, 42-43, 44, 45, 47 og 48.

Nogle af disse ændringsforslag har kun undergået minimale eller stedvise justeringer, mens andre er omskrevet betydeligt, om end det bagvedliggende mål med Europa-Parlamentets revisioner er fastholdt. Der er gjort rede for indholdsmæssige ændringer nedenfor.

3.2.3. Ændringsforslag fra Europa-Parlamentet, som Kommissionen har accepteret, men som ikke indgår i den fælles holdning

Følgende ændringsforslag havde Kommissionen tilsluttet sig helt, delvis eller principielt i sit ændrede forslag, men Rådet har dem ikke med i sin fælles holdning, nemlig ændringsforslag nr. 8, 15, 17, 18, 21, 28, 30, 31 og 32.

Et sted i ændringsforslag nr. 17 om artikel 5, der omhandler de nationale tilsynsmyndigheders beføjelser og ansvar, ønsker Europa-Parlamentet knæsat det princip, at det "på et konkurrencepræget marked principielt bør overlades til de pågældende virksomheder at indgå handelsaftaler om samtrafik mellem og adgang til de forskellige net". Dette accepterede Kommissionen i sit ændrede forslag. Skønt Rådet havde givet udtryk for generel støtte til dette princip, besluttede det alligevel ikke at indsætte det i artiklen, da det mentes at kunne give anledning til juridisk usikkerhed omkring de nationale tilsynsmyndigheders brug af andre skønsbeføjelser til at pålægge virksomheder andre forpligtelser vedrørende netadgang eller samtrafik, som går ud over deres gensidige kommercielle interesser (f.eks. tjenestekvalitet og -integritet og samhusningspligt af hensyn til miljøet). Rådet har i stedet indsat princippet om indgåelse af handelsaftaler om netadgang og samtrafik i betragtning 5.

Hvad angår ændringsforslag nr. 8 om en teknisk ændring af definitionen af samtrafik i artikel 2, litra b, har Rådet foretrukket at bibeholde formuleringen i Kommissionens oprindelige forslag, da den skulle være juridisk mere tydelig.

Med ændringsforslag nr. 15 i artikel 4, stk. 3, ønsker Europa-Parlamentet at give de nationale tilsynsmyndigheder beføjelse til at pålægge sanktioner for overtrædelse af påbuddet om fortrolig behandling af oplysninger, der modtages under eller efter virksomhedernes forhandlinger om netadgang eller samtrafik. Dette accepterede Kommissionen i sit ændrede forslag. Rådet fandt imidlertid, at medlemsstaterne selv må træffe beslutning om sanktioner i tilfælde af brud på fortroligheden.

I ændringsforslag nr. 18, der også vedrører artikel 5, kræver Europa-Parlamentet, at de nationale tilsynsmyndigheder skal trække alle forudgående forpligtelser, der er pålagt operatørerne på et bestemt marked, tilbage, hvis der er reel konkurrence på dette marked. Dette accepterede Kommissionen i sit ændrede forslag. Rådet er grundlæggende enig i dette krav, som generelt burde blive følgen af den markedsanalyse, der omtales i artikel 8 vedrørende ophævelse af forpligtelser. Rådet konstaterede imidlertid også, at ændringen kunne medføre juridisk usikkerhed med hensyn til andre særforanstaltninger, som den nationale tilsynsmyndighed kan træffe over for operatører uden for markedsanalyseproceduren, hvis omstændighederne berettiger hertil og det er i brugernes generelle interesse, f.eks. for at sikre tjenesternes interoperabilitet og pålidelighed som omhandlet i de nye bestemmelser i artikel 5, stk. 1 og 2, i Rådets fælles holdning.

Kommissionen havde ligeledes accepteret ændringsforslag nr. 32 og sidste del af ændringsforslag nr. 28 i artikel 8 om fastlæggelse, ændring eller ophævelse af forpligtelser, hvorefter de nationale tilsynsmyndigheder skal undersøge afgørelsernes indvirkning på alle de virksomheder, der findes på markedet, og foretage en kvantitativ analyse. Rådet har imidlertid fundet, at dette krav er omfattet af en bredere formulering i en ny bestemmelse i artikel 8, stk. 4, som bygger på Europa-Parlamentets ændringsforslag nr. 29, og hvorefter forpligtelserne skal være baseret på arten af det pågældende problem, være rimelige og være begrundet ud fra de generelle målsætninger i artikel 7 i rammedirektivet.

Hvad angår ændringsforslag nr. 31, som indsætter en ny bestemmelse i artikel 8, stk. 3a, om, at en operatør skal give andre operatører, der har samtrafik- og adgangsordninger, en rimelig frist, før en forpligtelse ophæves, har Rådet fundet, at dette allerede er omfattet af artikel 7, stk. 3.

Første del af ændringsforslag nr. 30, som Kommissionen havde accepteret, og som omhandler, at de nationale tilsynsmyndigheder skal underrette Kommissionen om deres udkast til afgørelser, blev ikke accepteret af Rådet, da en sådan ændring ville være i strid med gennemskueligheds proceduren i Rådets fælles holdning om rammedirektivet. Ændringsforslag nr. 21, der pålægger Kommissionen at udvide adgangsforpligtelserne i forhold til dem, der er opregnet i direktivets bilag II, har Rådet heller ikke accepteret, da en sådan udvidelse blev anset for forhastet og at foregribe Kommunikationspolitisk Udvalgs holdning til spørgsmålet.

3.2.4. Forskelle mellem Kommissionens ændrede forslag og Rådets fælles holdning

Betragtninger

Nogle af betragtningerne er afpudset med mindre ændringer, mens andre har fået ny formulering, så de begrunder nye vigtige bestemmelser, der er indsat i den fælles holdning (se nedenfor). Der er bl.a. tale om ny formulering af betragtning 5 til begrundelse af den nye bestemmelse i artikel 5, stk. 1a, og af betragtning 9 om en ny bestemmelse i artikel 5, stk. 1b, og om en ny betragtning 10, som omhandler den nye bestemmelse i artikel 6, stk. 3.

Kapitel I - Anvendelsesområde, formål og definitioner (artikel 1 og 2

Rådet har fastholdt direktivets anvendelsesområde, men afpudset nogle af de tekniske definitioner. Det bør bemærkes, at Rådet har indsat en definition af adgangsstyringssystem for digital radio/tv-spredning, som supplerer den definition af tilhørende faciliteter, som Europa-Parlamentet foreslog i sit ændringsforslag nr. 9. Rådet har afpasset begge definitioner, så de er blevet indbyrdes sammenhængende, og de indgår i rammedirektivet som følge af deres generelle anvendelighed for hele regelpakken. Definitionen af slutbruger er ligeledes flyttet til rammedirektivet.

Kapitel II - Generelle bestemmelser om regulering af netadgang og samtrafik (artikel 3-5)

Rådet har afpudset, men stort set bibeholdt grundprincipperne bag reglerne for virksomhedernes netadgang og samtrafik (artikel 3 og 4) og for de nationale tilsynsmyndigheders beføjelser og ansvar i denne forbindelse (artikel 5).

De nationale tilsynsmyndigheder har fået yderligere beføjelser til at gribe ind. Bl.a. giver en ny bestemmelse i artikel 5, stk. 1a, den nationale tilsynsmyndighed mulighed for at pålægge virksomheder, der kontrollerer adgangen til slutbrugerne, sådanne forpligtelser, som er nødvendige for at sikre end-to-end konnektivitet. Hertil kommer en ny bestemmelse i artikel 5, stk. 1b, som giver en medlemsstat mulighed for at tillade dens nationale tilsynsmyndighed at pålægge operatører af adgangsstyringssystemer og andre tilhørende faciliteter at åbne adgangen til nye gateways, såsom elektroniske programoversigter (EPG) og programmeringsgrænseflader for applikationer (API), på ensartede, rimelige og ikke-diskriminerende vilkår og i et sådant omfang, at slutbrugerne sikres adgang til specificerede digitale radio- og tv-tjenester. Forpligtelser, som de nationale tilsynsmyndigheder pålægger i sådanne tilfælde, skal opfylde principperne om objektivitet, gennemskuelighed og proportionalitet (i den nye bestemmelse i artikel 5, stk. 3) og gennemføres efter gennemskuelighedsproceduren i rammedirektivets artikel 6.

Kapitel III - Forpligtelser for operatører samt markedsvurderingsprocedurer (artikel 6-13)

Rådet har foretaget en afpudsning af artikel 6-13, men i vid udstrækning bibeholdt forpligtelsernes omfang og procedurerne for at pålægge virksomhederne forpligtelser i forbindelse med netadgang og samtrafik, når de er berettigede.

Rådet har udvidet bestemmelserne i artikel 6 om adgangsstyring for digitale tv-tjenester, således at digital radio nu også er omfattet. Dette var et af Europa-Parlamentets ønsker i ændringsforslag nr. 19.

Rådet har afpudset og præciseret nogle af de centrale bestemmelser i artikel 8 om fastlæggelse, ændring eller ophævelse af forpligtelser, således først og fremmest ændret formuleringen af stk. 3, som nu tydeligt siger, at de nationale tilsynsmyndigheder ikke kan pålægge operatører, der ikke er påvist at have en stærk markedsposition på et bestemt marked, de i artikel 9-13 omhandlede forpligtelser, medmindre det i øvrigt er påkrævet af hensyn til gennemførelsen af særlige bestemmelser i dette eller andre direktiver med rammebestemmelser. I artikel 8, stk. 3, er der en udtømmende liste over undtagelser, således at retssikkerheden er garanteret.

Rådet har også indført en vigtig ny procedure i artikel 6, stk. 3, vedrørende revurdering af forpligtelserne for udbydere af adgangsstyringssystemer til digital radio/tv-spredning; således kan nationale tilsynsmyndigheder få tilladelse til at benytte den harmoniserede procedure for markedsanalyse i artikel 14 i rammedirektivet til at vurdere, om betingelserne for operatører, der ikke har en stærk markedsposition på det relevante marked, skal ophæves eller ændres. Ophævelse eller ændring må hverken indvirke negativt på slutbrugernes adgang til sådanne tjenester eller udsigterne til effektiv konkurrence, og den nationale tilsynsmyndighed skal overholde gennemskuelighedsproceduren i artikel 6 i rammedirektivet. Med denne procedure kan medlemsstaterne anvende en harmoniseret markedsanalyse og eventuelle forpligtelser, den måtte afføde, på alle markeder for elektronisk kommunikation, herunder tjenester med adgangsstyring til digital tv-spredning.

Kapitel IV - Proceduremæssige bestemmelser (artikel 14-19)

Det rådgivende udvalgs opgaver er tilføjet til udvalgsproceduren for gennemførelsen af direktivet og anført i artikel 14, stk. 2. Procedurerne for revurdering, gennemførelse og ikrafttræden er rettet ind efter de tilsvarende bestemmelser i rammedirektivet.

4. Konklusion

Efter Kommissionens opfattelse er den fælles holdning, som er vedtaget med enstemmighed, et betydningsfuldt skridt fremad mod etablering af nye rammebestemmelser på det dynamiske marked for elektroniske kommunikationsnet og -tjenester. Det rummer mange af Europa-Parlamentets vigtige ændringsforslag og bevarer samtidig strukturen og indholdet i Kommissionens ændrede forslag.

Konklusionen er derfor, at Kommissionen fuldt ud støtter Rådets fælles holdning.